सर जार्ज ग्रियर्सन नै भारत वर्षे दी सारिएं भाषाएं दा सर्वे (Survey) कराया ते छड़ा इन्नां गै दस्सेआ जे डोगरी भाशा पीर पञ्चालै दे खल्ल खल्ल जम्मू प्रान्त, चम्बा ते कांगड़ा जिलें बिच बक्खो बक्ख रूपें बिच खिल्लरी दी ऐ। ग्रियर्सन होरें बाइबल (ईसाइएं दा धर्म ग्रन्थ)बिचा इक कत्थ लैती (Prodigal Son फजूल खर्च जागत) ते उसी भारत वर्ष दे सारे लाकें बिच भेजेआ। सारिएं भाशाएं उप-भाशाएं ते बोलिएं बिच नुआढ़ा अनुवाद कराया। भाशा विज्ञानै दे हसाबै सिर्फ क्रिया, सर्वनाम, संज्ञा, उपसर्ग आदि शब्दें बिच जित्थें किश भेद बझोआ ऊऐ चुनी चुनिए डोगरी भाशा दा रूप खडेरी ओड़ेआ। पर डोगरी सरबन्धी इस जतनै गी अस डोगरी भाशा दा विकास, जां इतिहास नेईं आखी सकदे। इआं गै किट्ठी कीती दी कत्थें, खुआनें गी डोगरी साहित्य आखी ओड़ना किश मनै नेईं लगदा। इसी डोगरी दा लोक साहित्य आखी सकनेआं। सेरामपुर दे पादरिएं (New Testament) (बाइबल दा नमां रूप) दा अनुवाद सारिएं भाषें बिच कराया। 1876 ई. बिच नाढ़ा डोगरी बिच बी अनवाद होआ। इस भाशा दा नां उन्हें ‘डोगुरा’ जां ‘जम्मू’ रखेदा ऐ। डोगरी भाशा दी छपी दी भाएं ईऐ पैह्ली पोथी होऐ।